Saloň, Marián, poslanec NR SR (2022-02-22):
Ďakujem pekne, pán predsedajúci. Kolegyne, kolegovia, vodu som si doniesol na to, že ju budem piť, nebudem olievať vás, sľubujem, ani pána spravodajcu. Ja už som vo viacerých faktických poznámkach reagoval, reagoval či už na vystúpenie pána ministra vnútra, alebo na ďalších zopár koaličných poslancov, ktorí, neviem, či to nazvať, že obhajovali ho alebo ho neobhajovali, a takisto som reagoval aj na pani ministerku spravodlivosti, ktorá myslím si, že spravila veľkú chybu, že došla vôbec obhajovať pána ministra, lebo nám preukázala svoju silu vo vládnej koalícii deň predtým, ale nevadí. Vyjadrím sa ešte k jednej veci, ktorú spomínal Juraj Blanár, a to bolo, ja si myslím, že legitímna a slušná žiadosť dvoch opozičných poslancov, a to podpredsedu Národnej rady a predsedu výboru na kontrolu činnosti Slovenskej informačnej služby, kde sme sa legitímne a slušne obrátili na pani prezidentku a chceli sme nie dôjsť jej nadávať, ako nadávajú vyšetrovatelia pani Santusovej v tomto uznesení Generálnej prokuratúry, ale chceli sme sa s ňou veľmi slušne a korektne porozprávať teda a poznať hlavne jej názor, keďže veľmi promptne a rýchlo reagovala na rozhodnutie krajského súdu štýlom, akým reagovala, tak chceli sme vedieť jej názor, teda aký je názor jej a tá rýchla reakcia bude aj z jej strany na to uznesenie, ktoré máme možnosť teraz všetci počúvať, lebo inou formou ako touto, že to všetci musíme čítať, sa to verejnosť asi nedozvie. Ale, bohužiaľ, dostali sme košom, tak, ako sa hovorí, dáme jej ešte dve šance a ak nie, tak ak raz ona prejaví záujem sa stretnúť s nami, no tak my budeme slušní a sa s ňou určite stretneme. Čiže teraz prejdem plynule k pokračovaniu, to, čo začali moji kolegovia, s tým, že ešte v závere svojho vystúpenia vám dám taký jeden pohľad na vec, a to bude pohľad predsedu výboru na kontrolu Slovenskej informačnej služby. Takže budem pokračovať v tom, kde skončila pani poslankyňa Vaľová, ktorá spomínala, akým spôsobom sa rieši aj proces schvaľovania realizačného návrhu, čiže následne ide realizačný návrh riaditeľovi odboru, ktorý ho podpíše a rozhodne so zástupcom pre vyšetrovanie, ktorému oddeleniu ho pridelia podľa zaťaženosti. Konkrétnemu vyšetrovateľovi ho prideľuje vedúci oddelenia alebo zástupca pre vyšetrovanie. Keďže svedok mal na starosti operatívu, nerozhodoval, na ktoré oddelenie vyšetrovania uvedený realizačný návrh pôjde. Na otázku, odkedy mal vedomosť o predmete tohto realizačného návrhu, o podozreniach, ktoré sú tam opísané, či k tomu podľa jeho vedomostí existovali nejaké ďalšie výstupy operatívy, prípadne vyšetrovateľov, kriminálne zväzky, úradné záznamy, svedok odpovedal, že prvú informáciu k tomuto realizačnému návrhu dostal v piatok tesne po 15.30 h telefonátom od Branislava Dunčka. Iné výstupy nevnímal, to bolo špecifické, tí operatívci, čo sú tam podpísaní, boli členmi pracovnej skupiny, myslí si, že Očistec, vyšetrovateľ Mašin tam nebol, potom sa dozvedel, že to má pridelené. Z uvedeného je zreteľné, že vydávanie uznesenia Prezídia Policajného zboru zo dňa 16. 7. 2021 a vykonávanie úkonov v dňoch 17. 7. a 18. 7. 2021 prebiehalo minimálne neštandardným spôsobom, keďže, ako vyplýva z výpovedí svedkov pplk. JUDr. Igora Sukupčáka, Jána Hazuchu a Mgr. Petra Košča, realizačný návrh mal byť pridelený obvinenému Štefanovi Mašinovi až po podpísaní, teda schválení realizačného návrhu riaditeľom Odboru Bratislava NAKA PPZ, k čomu však došlo až v pondelok 19. 7. 2021. Zo zvukového záznamu zo 16. 7. 2021 od 17:01:25 h teda do 17:22:32 a jeho prepisu evidentne vyplýva aj úmysel obvinených a cieľ celej tejto akcie, keď Ivan Guba hovorí: „Mali by sme ju (myslia tým pani Santusovú) v nedeľu ráno spraviť. Lebo by som sa potreboval venovať juniorovi.“ Pavol Ďurka mu odpovedá: „Ju keď spravíš (nezrozumiteľné slovo) , budeš robiť aj domovku, budeš robiť aj prehliadku auta, budeš robiť prehliadku auta tých ďalších pánov (kpt. Michal Vyšváder, pplk. Senický, mjr. Daniel – príslušníci UÍS uvedení v realizačnom návrhu zo dňa 16. 7. 2021 ako podozriví) a budeš robiť prehliadku na UÍS v kancelárii, kde jej zoberieme spis na nás.“ (Myslí sa tým vyšetrovací spis, č. vyšetrovacieho spisu UÍS-171/OISZ-2021.) O chvíľu Peter Turňa hovorí: „Fú kokos, ale to by bol iný fejl, že by sme ju zadržali dve, dve hodiny pred tým, ako oni by chceli nás.“ A o chvíľu sa pridá Ivan Guba: „Toto bude rodeo, akože to nám povedal aj minister, že ja viem, že to bude, že ja viem, že to bude masaker, ale že musíme ich zastaviť, robte, čo treba.“ Vidíte, dobre vnímate, tieto slová, ktoré čítam? Spomína sa tam minister, že on vie, takže presne preto odvolávame ministra Mikulca, lebo práve títo vyšetrovatelia, elitní vyšetrovatelia tvrdia, že o všetkom je informovaný, že o tom vie, ako ten zásah má prebiehať. Napriek vyjadreniam obvinených, že išlo len o uznesenie o začatí trestného stíhania, že nesmerovalo proti konkrétnym osobám a nezasahovalo do práv konkrétnych osôb, že nikoho neobviňovali, že sa nevykonávali zaisťovacie invazívne úkony, je zo zabezpečených dôkazov evidentné, že uznesenie Prezídia Policajného zboru bolo zosnované a vydané práve z dôvodu, aby si pripravili právny titul na zadržanie príslušníkov Úradu inšpekčnej služby z vyšetrovacieho tímu Oblúk, teda na invazívny úkon proti osobám uvedeným v realizačnom návrhu zo 16. 7. Čiže ešte raz, že uznesenie bolo zosnované a vydané práve z dôvodu aby sa pripravil právny titul na zadržanie príslušníkov ÚIS, ktorí práve ich vyšetrovali. Takže tu môžte vidieť, že akým spôsobom pracovali. („Mali by sme ju v nedeľu ráno spraviť. (...)“ „Ju keď spravíš (nezrozumiteľné slovo) , budeš robiť aj domovku, budeš robiť aj prehliadky auta, budeš robiť prehliadku auta tých ďalších pánov a budeš robiť prehliadku aj na ÚIS v kancelárii, kde jej zoberieme spis na nás.“ „Fú, kokos, ale toto by bol ináč...“) Stále sa to opakuje dookola, aby ste vedeli, že o čom to celé je („... že kebyže ideme do krajnosti, tak vieme, vie o tom aj prezident.“), ak by sa potvrdili informácie, ktoré sa objavili v médiách, že ÚIS sa chystá zadržať 14 osôb (pokiaľ sa potvrdí to, čo sa má potvrdiť). Vyjadrenie Petra Turňu: „Fú, kokos, ale to by bol ináč fejl, že by sme ju zadržali dve hodiny pred tým, ako oni by chceli nás.“ , ako aj vyjadrenie Pavla Ďurku na zvukovom zázname zo 17. 7. 2021 o 14.27 h do 16.46 h a jeho prepise: „No a? V podstate včera sa celý deň riešilo to, že či ich zoberieme skorej. Takže vyhodil som začínačku, Pišta ju podpísal.“ jednoznačne vyvracia skutočnosť, ktorú sa od zadržania a vznesenia obvinenia obvinení a ich obhajoba snažia navonok prezentovať a to, že dôvodom ich zadržania bol únik v poradí druhého realizačného návrhu zo dňa 6. 9. 2021 do médií, teda že príslušníci ÚIS zaradení do vyšetrovacieho tímu Oblúk ich zadržali preto, lebo zistili, že sami majú byť realizovaní zo strany príslušníkov NAKA PPZ a, naopak, potvrdzuje fakt, že obvinení vypracovali uznesenie Prezídia Policajného zboru práve z dôvodu obavy, že budú oni zadržaní zo strany vyšetrovacieho tímu Oblúk a potrebovali mať pripravený právny podklad na skoršie zadržanie príslušníkov uvedeného tímu. Aj tieto pasáže zvukového záznamu a jeho prepisu dokazujú, že vyšetrovací tím Oblúk nebol antitím, ako je v mediálnom priestore prezentované, ale jeho založenie a činnosť bola zjavne dôvodná, keď vyvolala obavy v prostredí NAKA PPZ, ktorý vyústil, ktoré vyústili až do nezákonného konania obvinených a spracovania vyfabulovaného uznesenia. V tejto súvislosti poukazujem na zvukový záznam zo 14. 7. 2021 a jeho prepis, kde František Vojtuš hovorí: „Pondelok, utorok, streda vyzerá, že tá inšpekcia má naplánované.“ Pavol Ďurka sa pýta: „A čo idú robiť?“, pričom František Vojtuš odpovedá: „Neviem, ale že nejakú akciu asi majú naplánovanú.“ , z čoho vyplýva, že obvinený už 14. 7. 2021 disponoval informáciou, že Úrad inšpekčnej služby má v týždni od 19. 7. naplánovanú akciu a obava, že uvedená akcia môže smerovať aj proti nim, vyústila do vydania tohto spomínaného už pred tým nezákonného uznesenia. Obavy obvinených príslušníkov NAKA PPZ z pripravovanej akcie ÚIS a ich snahu zistiť o nej podrobnosti dokazuje aj zvukový záznam zo 16. 7. 2021 a jeho prepis, kde sa Ján Čurilla pýta Milana Sabotu: „A ty čo? Ideš? Ech, ty ideš riešiť dačo s oným, so Scholtzom. Na čo?“ Milan Sabota odpovedá: „Ehe (súhlasne) .“ Nato Ján Čurilla pokračuje: „No však dobre, keď s ním budeš debatiť, tak uvidíš, či je nejaký že normálny, ako môžme sa ho spýtať, či oné, či s ním môžeme debatiť aj o tom, čo sa oné deje ohľadne tej Santusovej a tých podozrení, čo máme. Len aby sme, ja len to, že aby sme neprepálili, vieš? Aby sme dačo neboli takí, že nakoniec skončíme my jak najväčší ko... Poberú nám spisy a povedia, že je to účelová pomsta z našej strany, že bez dôkazov a bez ničoho treba na ro... bez dôkazu a bez ničoho zrazu, ech totok, lebo sme chceli vedieť, čo kto na nás vypovedá. Ale zas, ech, tak sa treba na rovinu spýtať, do pi.., že či, či sa nejaká akcia chystá, ko... Len to je taký spôsob spýtať sa, no a ešte to zneužijú proti tebe, do pi..., že si zisťoval veci (...). Lebo o jednu, o jednej idú za ministrom títo naši zas operatívci.“ Milan Sabota na to reaguje: „Dobře, dobře, však ja to vybavím. Vieš, že na mňa sa môžeš spoľahnúť.“ Ján Čurilla pokračuje: „ (Smiech) už uznesko o začatí je?“ Načo Pavol Ďurka sa zasmeje. To len, aby ste vedeli, že toto inštruujú, že ako sa baviť s ministrom, hej? Obavy obvinených zo zadržania vyplývajú aj zo zvukového záznamu zo 14. 7. 2021 a jeho prepisu, kde Róbert Magula hovorí: „Keď nás nepoberú na budúci týždeň, tak budem rád, keď sa to podarí.“ Tomu predchádza poznámka Pavla Ďurku: „Tak sa pustíme do toho NBÚ. To NBÚ-čko treba spraviť čím skôr. Fica treba robiť, Kaliňáka, Pellegriniho. Ste mohli hento (nezrozumiteľné slovo) sa ani nevrátili, lebo to je na guľku potom už. “ , z čoho sú ciele obvinených evidentné. Čiže čo viac vám treba ako dôkaz ešte k tomu. V súvislosti s vyššie uvedenými zámermi príslušníkov NAKA PPZ stíhať exponované osoby z politického života (zo zvukového záznamu nie je zrejmé, či disponovali dôkazmi preukazujúcimi dostatočne odôvodnený zámer o trestnej činnosti menovaných) poukazujem aj na zvukový záznam z 8. 7., kde Róbert Magula hovorí: „(...) Lebo však vidíš, premiér je každý deň spomínaný tiež v tých médiách, do pi...“ Na čo príslušník PZ s menom Pali (pravdepodobne Pavol Zvíjač) reaguje: „Hej, no ten dostáva.“ Róbert Magula pokračuje: „Sa baví, vidíš. Už, už ko... doteraz pi... na Maka a na Slobodníka, no a už teraz budú všetci, Imrecze, Suchoba, a už všetci budú hajzli špinaví?“ Príslušník PZ s menom Pali hovorí: „Presne, všetci. Ale vieš, že mne sa páči ten Fico. Doteraz to boli všetko jeho nominanti, to bolo v pohode a teraz už sú to vyje... špinaví kajúcnici (nezrozumiteľne slová) . No, ty kokos. On je proste majster marketingu, ty vole, to je normálne (nezrozumiteľné slovo) .“ Na čo Magula doplní: „No, ale aj ten Pellegrini. No jasné, úloha spraviť SMER zločineckú skupinu a tak úplne zničiť opozíciu.“ Príslušník PZ s menom Pali povie: „Hej, to je ináč akože, ale veď aj celé zobralo, tak to je.“ A na čo Róbert Magula pokračuje: „Tak to je, cha. Podľa mňa ešte aj Makó má voľačo.“ Operatívny pracovník Roman Stáž reaguje: „Makó? Určite.“ Príslušník PZ s menom Pali doplnil: „No ú, tak on určite. Však on dával, ty ko..., peniaze asi pre všetkých.“ Upriamujem v súvislosti s obavami obvinených zo zaistenia ich osôb pozornosť aj na zvukový záznam zo 17. 7. 2021 a jeho prepis, kde Pavol Ďurka hovorí: „Repovi volal voľaký kolega prokurátor, že prosím ťa, teba berú v pondelok? To je pravda? Makóovi volala novinárka voláka alebo novinár, že v pondelok vás idú zadržať. (...) No a vyzerá to tak, že jak keby nás chcel vyprovokovať k voľákej onej.“ František Vojtuš doplnil: „ (Nezrozumiteľné slová) vojna policajtov, nie?“ Na to Pavol Ďurka povie: „To by sme ich urobili skorej.“ , ktorý preukazuje vyššie konštatované a to skutočný účel vydania už predtým spomínaného uznesenia. Cieľ obvinených zadržať členov vyšetrovacieho tímu Oblúk z dôvodu obavy z vlastného zadržania dokazuje aj zvukový záznam zo 16. 7. 2021 a jeho prepis, kde Branislav Dunčko hovorí: „Ideme ich pobrať?“ Pavol Ďurka pokračuje: „Čo chlapci? Ideme bum bác?“ Branislav Dunčko sa pýta: „To ÚOU to PPÚ-čko určite nemajú? To máme potvrdené?“ (Preverovali, či majú byť v pondelok 19. 7. použité zásahové, zásahové jednotky pohotovostných policajných útvarov.) Branislav Dunčko sa pýta: „A on (ako riaditeľ Peter Scholtz z Úradu inšpekčnej služby) nevie, či jeho ľudia idú v pondelok do práce skorej?“ Ján Čurilla odpovedá: „Hovoril, že určite sa budúci týždeň niečo udeje, a dúfam, že to ustojíme.“ Róbert Magula reaguje: „Jano, ale ministrovi musí byť jasné, že (nezrozumiteľné slová), že keď zoberú mobil, keď zoberú jeho u nich, tak skončili aj oni, do pi... Však ich Fico zadusí, do pi... To by bol koniec všetkého, do pi...“ Ináč to je krásna, taká celkom neformálna debata, že, Jožko? Aj ty sa z toho smeješ, čo? Ďalej vo vzťahu k účelovosti začatia trestného stíhania a zámeru zadržať vedúceho vyšetrovacieho tímu Oblúk poukazujem na zvukový záznam zo 16. 7. 2021 a jeho prepis, kde Branislav Dunčko hovorí: „(...) Keby sme sa zbavili aspoň hentej koko... Tej prije... inšpekcie.“ Ján Čurilla sa pýta: „A čo minister?“ Neznámy muž odpovedá: „Dobre, ide za ním teraz riaditeľ ÚIS a idú vymyslieť, že či sa im podarí zastaviť tú pani...“ , ešte môžte ďalej tvrdiť, že minister o tom nevedel, (Mgr. Dianu Santusovú). Ján Čurilla na to so smiechom reaguje: „Však keď nie, nech dá echo, my ju zastavíme, do pi...“ Neznámy muž pokračuje: „Povedal, že máme robiť.“ Branislav Dunčko sa pýta: „Ale dobre, ale robiť ju? Alebo robiť robotu?“ Neznámy muž odpovedá: „Že ju môžeme spraviť, keď chceme.“ Určite tým mysleli tú robotu. Pozornosť v tejto súvislosti upriamujem aj na zvukový záznam zo 16. 7. 2021 a jeho prepis, kde Branislav Dunčko hovorí: „E, podľa mňa možno teraz príde zhora, že je to doriešené a nič sa nestane, hej? Nepôjdeme podľa mňa do toho nasilu, hej? Len máme začaté, keby bolo treba.“ Čiže pre istotu. Peter Turňa reaguje: „Lebo, čo ti poviem, zadrží sa v nedeľu. Prvé, čo bude, zadržali vyšetrovateľku, ktorá prešetruje skupinu Očistec, vojna policajtov.“ Ivan Guba pokračuje: „Minister povedal, že to je jeho problém, že on si to, že on si to, to mi dneska povedal. Povedal mi, že on tie, že on si je vedomý toho, že lebo my sme sa, my, Jano mi povedal, že aby som sa s ním otvorene porozprával, že teda situácia je taká, aká je, že doteraz sme sa bránili, doteraz sme sa bránili, takže sme, že presne, že sme akože čakali, ale že už ten čas je preč. Že proste máme veci na začatie a že akože keď to nevyriešia oni tým, že ju proste, keď ju neodstavia, tak že proste budeme pokračovať zaisťovacími úkonmi, a on nám povedal, že jasné. Ja som bol teraz vypovedať na ÚIS, proste je to v pi... Riadi to SIS-ka. Robte, čo treba. Ja som si vedomý toho, že proste, ee, že to na mňa polezie z tých novín, ale že.“ Tu by som vlastne skončil tou SIS-kou a dal by som vám ten taký môj pohľad predsedu výboru na kontrolu Slovenskej informačnej služby. Čiže keď hovoríte to a, že toto sú vymyslené veci, vytrhnuté z kontextu, že to nie je pravda, že minister o ničom nevie, tak potom si ale musíme povedať to b pri tomto celom. Čiže ak neni pravda to, čo je v uznesení Generálnej prokuratúry, resp. je pravda to, čo vy tvrdíte, že to sú vymyslené veci, tak potom poďme na to z druhej strany. Teda Slovenská informačná služba zneužila svoju činnosť? To je čisto moja rečnícka otázka, pretože riaditeľ Slovenskej informačnej služby, vtedajší nominant súčasnej vlády Vladimír Pčolinský na niečo poukázal a skončil vo väzení. Následne sa spustila celá táto mašinéria. Boli informovaní najvyšší ústavní činitelia, veď len tak náhodne sa nestretli pri takejto vážnej veci. A tak si poďme povedať to b. V piatok vystúpil špeciálny prokurátor v rádiu Expres, kde takisto spochybnil činnosť Slovenskej informačnej služby. Spochybnil túto činnosť riaditeľ NAKA v rozhovore pre Aktuality a spochybňujú to viacerí vládni predstavitelia. Čiže mojou povinnosťou ako predsedu výboru na kontrolu činnosti Slovenskej informačnej služby je okamžite zvolať mimoriadny výbor na kontrolu činnosti SIS, a teda žiadať riaditeľa o vysvetlenie, a teda nech povie, ako sú tie veci, pretože ak si myslíme, že problém sa vyrieši tým, že toto povieme, že neni pravda, no potom nastáva ešte horší problém. Pretože ak svoju pozíciu zneužila Slovenská informačná služba, riaditeľ Slovenskej informačnej služby je riadený priamo predsedom vlády. Čiže čo z toho vyplýva? Že musí padnúť vláda tak či tak. Čiže víťaz tuná neexistuje, či to bude minister vnútra alebo predseda vlády. To znamená, že na základe aj týchto informácií, ktoré odznievajú, teda kde sa spochybňuje činnosť, tak ja určite budem iniciovať, budem kontaktovať riaditeľa Slovenskej informačnej služby, zvoláme mimoriadny výbor a na tom výbore musí byť teda vysvetlené, aké je postavenie v tomto príbehu, postavenie Slovenskej informačnej služby. Keďže začalo to celé tou správou, oni zo zákona, čo bolo doteraz známe, všetky tie procesne zadokumentované dôkazy odstúpili orgánom činným v trestnom konaní, ktoré začali konať, ale následne sa obracia loptička vlastne proti Slovenskej informačnej službe, lebo zjavne aj z týchto vystúpení a z obhajoby ministra vnútra vyplýva, že Slovenská informačná služba ako keby robila to, čo nemala. Ale tak potom sa musíme teda ísť o tom baviť. Čiže určite budem kontaktovať riaditeľa informačnej služby, zvoláme mimoriadny výbor, aby dali záverečné stanovisko k tomu, teda či Slovenská informačná služba konala v zmysle zákona alebo v rozpore so zákonom. Ďakujem pekne.